ตลท. เปิดอาคารที่ทำการแห่งใหม่ ชูแลนด์มาร์คการลงทุน-ศูนย์รวมการเรียนรู้
ตลท. เปิดอาคารที่ทำการแห่งใหม่ ชูเป็นแลนด์มาร์คการลงทุน-ศูนย์รวมการเรียนรู้
8 ม.ค. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย เปิดเผยว่า อาคารที่ทำการแห่งใหม่ของตลาดหลักทรัพย์ฯ เปิดให้บริการตั้งแต่ต้นปี 2559 โดยมุ่งเน้นการเป็นแลนด์มาร์คทางการลงทุน ด้วยบริการที่ครบครันสำหรับผู้ลงทุน ผู้ประกอบการ หน่วยงานตลาดทุน และประชาชนทั่วไป ส่งเสริมการขยายตัวของตลาดทุนไทย และสนับสนุนภารกิจของตลาดหลักทรัพย์ฯ ในการเป็นศูนย์รวมการเรียนรู้เรื่องการลงทุน เพื่อพัฒนาและเผยแพร่ความรู้ด้านการเงินการลงทุน บ่มเพาะความรู้พื้นฐานด้านการบริหารเงิน การออม และการลงทุนให้แก่เยาวชนและประชาชนทั่วไป 
โดยตลาดหลักทรัพย์ฯ นำเอาเทคโนโลยีที่ทันสมัยมาพัฒนาการเรียนรู้เรื่องตลาดทุนและการลงทุน ให้สนุกสนาน น่าสนใจ เข้าถึงและเข้าใจง่าย โดยเปิดตัว “INVESTORY” พิพิธภัณฑ์เรียนรู้การลงทุน (Investment Discovery Museum) แห่งแรกในประเทศไทย นำเสนอเรื่องราวเพื่อสร้างแรงบันดาลใจในการวางแผนการเงินและการลงทุน พัฒนาการของตลาดทุนไทย ผ่านการสร้างประสบการณ์ด้วยตนเอง ด้วยสื่อที่หลากหลาย ทั้งในรูปแบบเกม มัลติมีเดีย และการทดลองเรียนรู้เสมือนจริง 
นอกจากนี้ ยังมีห้องสมุดมารวยแห่งใหม่ ด้วยพื้นที่ให้บริการกว่า 842 ตารางเมตร รวบรวมทรัพยากรสื่อความรู้ด้านตลาดทุนมากกว่า 20,000 รายการ พร้อมยกระดับบริการสู่การเป็นห้องสมุดดิจิทัลด้านตลาดทุนชั้นนำของประเทศ ด้วยเทคโนโลยีทันสมัย ไม่ว่าจะเป็นอินเทอร์เน็ตไร้สายความเร็วสูง ระบบการให้บริการยืมคืนด้วยตนเอง ชั้นหนังสือดิจิทัลแนะนำหนังสือและบริการให้เปิดอ่านตัวอย่างหนังสือ (Digital Bookshelf) และบริการฐานข้อมูลบริษัทจดทะเบียนและข้อมูลการซื้อขาย (Digital Content) ผ่านอุปกรณ์ที่ทันสมัย อาทิ tablet และคอมพิวเตอร์
นอกจากการเป็นศูนย์กลางการเรียนรู้เรื่องการลงทุนแล้ว ตลาดหลักทรัพย์ฯ ยังมุ่งมั่นให้อาคารแห่งนี้เป็นอาคารต้นแบบของความยั่งยืน โดยออกแบบและก่อสร้างตามเกณฑ์การประเมินอาคารเขียว (Green Building) ตามมาตรฐานระดับสากล LEED (Leadership in Energy and Environmental Design) คำนึงถึงการประหยัดพลังงาน และเป็นมิตรต่อสิ่งแวดล้อม
 